Komisijos reglamentas (EB) Nr. 2106/2001
2001 m. spalio 26 d.
dėl tarifinių kvotų, taikomų tam tikrų perdirbtų žemės ūkio produktų, kurie yra Latvijos kilmės, importui į Europos bendriją sustabdymo ir atidarymo bei Reglamento (EB) Nr. 1477/2000 dalinio pakeitimo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. gruodžio 6 d. Tarybos reglamentą (EB) Nr. 3448/93, nustatantį prekybos tvarką, taikomą dėl tam tikroms iš perdirbtų žemės ūkio produktų pagamintoms prekėms [1], su paskutiniais pakeitimais, padarytais Reglamentu (EB) Nr. 2580/2000 [2], ypač į jo 7 straipsnio 2 dalį,
atsižvelgdama į Sutarties, steigiančios asociaciją, pirma, tarp Europos Bendrijų bei jų valstybių narių ir, antra, Latvijos Respublikos [3] Protokolą Nr. 2, ypač į jo 1 ir 2 straipsnius,
kadangi:
(1) Komisijos reglamente (EB) Nr. 2906/2000 [4] 2001 m. buvo nustatytos tarifinės kvotos, taikytinos importuojant į Bendriją Latvijos kilmės produktus.
(2) Komisijos reglamente (EB) Nr. 1477/2000 [5] su pakeitimais, padarytais Reglamentu (EB) Nr. 1700/2001 [6], nustatyti sumažinti žemės ūkio komponentai ir papildomi muitai, taikytini nuo 2000 m. liepos 1 d. Reglamente (EB) Nr. 3448/93 nurodytoms prekėms, importuojamoms į Bendriją.
(3) 2001 m. spalio 2 d. ES - Latvijos Asociacijos Tarybos sprendimu buvo iš dalies pakeistas Europos sutarties Protokolas Nr. 2. Minėtame sprendime iš dalies pakeičiamos tarifinės kvotos ir sumažintų žemės ūkio komponentų bei papildomų muitų skaičiavimo sistema. Pirmiau nurodytas sprendimas įsigalioja nuo 2001 m. gruodžio 1 d.
(4) Reglamentu (EB) Nr. 2906/200 atidarytų kvotų taikymą derėtų sustabdyti nustatant naujas kvotas, numatytas Protokolo Nr. 2 I priede. Kadangi iki 2001 m. gruodžio 1 d. šios naujosios kvotos negali būti paskirtos, jas reikėtų sumažinti 2001 m. proporcingai jau praėjusiam laikotarpiui. Tuo pat metu reikėtų panaikinti sumažintus žemės ūkio komponentus ir papildomus muitus, nustatytus Reglamente (EB) Nr. 1477/2000.
(5) 1993 m. liepos 2 d. Komisijos reglamente (EEB) Nr. 2454/93 dėl Tarybos reglamento (EEB) Nr. 2913/92, nustatančio Bendrijos muitinės kodeksą [7], įgyvendinimo nuostatų su paskutiniais pakeitimais, padarytais Reglamentu (EB) Nr. 993/2001 [8], nustatoma tarifinių kvotų, kurios nuo išleidimo laisvai cirkuliuoti deklaracijų priėmimo datų turi būti naudojamos chronologine tvarka, administravimo sistema.
(6) Šiame reglamente numatytos priemonės atitinka Horizontalių klausimų, susijusių su prekyba perdirbtais žemės ūkio produktais, neišvardytais I priede, vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2906/2000 III priedu atidarytų tarifinių kvotų taikymas sustabdomas nuo 2001 m. gruodžio 1 d.
Bendrijos tarifinės kvotos Latvijos kilmės prekėms, išvardytoms šio reglamento priede, taikomos kiekvienais metais nuo sausio 1 iki gruodžio 31 d. 2001 metams minėtos kvotos bus taikomos nuo 2001 m. gruodžio 1 iki 31 d.
2 straipsnis
Reglamento (EB) Nr. 1477/2000 2 straipsnio aštuntoji pastraipa ir minėto reglamento XVII ir XVIII priedai panaikinami.
3 straipsnis
Šio reglamento 1 straipsnyje nurodytas Bendrijos tarifines kvotas administruoja Komisija pagal Reglamento (EEB) Nr. 2454/93 308a - 308c straipsnių nuostatas.
4 straipsnis
Šis reglamentas įsigalioja nuo jo paskelbimo Europos Bendrijų oficialiajame leidinyje dienos.
Jis taikomas nuo 2001 m. gruodžio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. spalio 26 d.